Vrou gevonnis ná sy kleuter doodslaan wat hom bevuil | Maroela Media
Vrou gevonnis ná sy kleuter doodslaan wat hom bevuil
'n Jong vrou van Robertson is in die Wes-Kaapse hooggeregshof gevonnis vir die moord op 'n driejarige seuntjie.
Maria Fortuin (22) is tot 20 jaar direkte tronkstraf gevonnis nadat sy 'n pleitooreenkoms met die staat aangegaan het. Sy het in die pleitooreenkoms erken dat sy Mathew Ivor Smith (3) doodgeslaan het nadat hy hom bevuil het.
Mathew is deur kinderwelsynsorg in die sorg van Fortuin se ma geplaas. Fortuin se ma was egter nie dié dag in November 2017 tuis nie en die kind was in Fortuin se sorg. Volgens Fortuin het sy haar humeur verloor nadat Mathew hom bevuil het, iets wat volgens haar baie gebeur het.
Fortuin het die kleuter met haar plat hand geslaan waarna hy geval het en sy voortgegaan het om hom met die vuis te slaan en te skop terwyl hy op die vloer gelê het. Fortuin het in die hof aangevoer sy kan nie onthou hoeveel keer sy hom geskop en geslaan het nie.
Die hof het gehoor Mathew het na die aanranding onsamehangend gepraat en dat Fortuin glo vir bure gevra het vir 'n rygeleentheid na die kliniek. Sy kon glo egter nie Mathew se kliniekkaart vind nie en het die beseerde Mathew later in 'n stootwaentjie na die kliniek gestoot waar hy kort daarna aan sy beserings oorlede is.
Adv. Esmeralda Cecil, die staatsaanklaer, het aan die hof gesê die oorledene was 'n weerlose kind. "Die graad van geweld was baie ernstig. Die oorledene kon homself nie verdedig nie."
Die hof het ook bevind dat Fortuin onbevoeg is om 'n vuurwapen te besit en dat haar naam in die Nasionale Kinderbeskermingsregister opgeneem moet word.
Die Nasionale Vervolgingsgesag (NVG) het die vonnis verwelkom.
EFF woedend ná Mashaba kleinhandelaar vastrek
Betogers trek weer saam op Vredenburg
Hulle moet Fortuin se ma ook aankla.En nooit weer moet sy as versorger aangestel word deur die welsyn nie.Skandelik..so weerlose kindjie so wreed sterf
Sy moet lank en goed gaan dink in die tronk, hoe wreed sy was.
Die kind was in hulle pleegsorg. Wie weet wat hy nie reeds vroeër moes verduur nie. My hart wil breek.
As 'n kind dié probleem het, wat gereeld gebeur, is daar klaar sielkundige skade.
Die vrou van net 20, het ook 'n einde gemaak aan haar eie toekoms. Baie tragies.
SA is in die toestand agv die regte wat almal het, n moordenaar het regte, diewe, skurke, kinder verkargters… te veel regte en te min discipline, en behoorlikke geregtigheid..